Na podlagi petega odstavka 78. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmlS-1 in 78/23) je Upravni odbor Zavoda za zdravstveno zavarovanje Slovenije na 20. redni seji 31. 8. 2023 sprejel

PRAVILNIK

o obrazcu in listinah za uresničevanje obveznega zdravstvenega zavarovanja

1. člen

**(vsebina)**

Ta pravilnik določa obrazec Zavoda za zdravstveno zavarovanje Slovenije (v nadaljnjem besedilu: zavod), ki se uporablja za prijavo in odjavo iz obveznega zdravstvenega zavarovanja za primer poškodbe pri delu in poklicne bolezni (v nadaljnjem besedilu: obrazec), in listine zavoda, ki se uporabljajo v postopkih uveljavljanja pravic iz obveznega zdravstvenega zavarovanja (v nadaljnjem besedilu: listine).

1. člen

**(prenos izvedbene direktive)**

1. S tem pravilnikom se v pravni red Republike Slovenije prenaša Izvedbena direktiva Komisije 2012/52/EU z dne 20. decembra 2012 o določitvi ukrepov za olajšanje priznavanja zdravniških receptov, predpisanih v drugi državi članici (UL L št. 356 z dne 22. 12. 2012, str. 68; v nadaljnjem besedilu: Izvedbena direktiva 2012/52/EU).
2. V skladu s 4. členom Izvedbene direktive 2012/52/EU zavod kot nacionalna kontaktna točka za čezmejno zdravstveno varstvo na podlagi zakona, ki ureja zdravstveno varstvo in zdravstveno zavarovanje, zagotavlja tudi informacije o elementih, ki jih morajo na podlagi Izvedbene direktive 2012/52/EU vsebovati recepti, recepti EU, naročilnice in naročilnice EU, ki se predpišejo v eni državi članici Evropske unije in izdajo v drugi.
3. člen

**(izrazi)**

Izrazi, uporabljeni v tem pravilniku, pomenijo enako kot izrazi, določeni v pravilih, ki urejajo obvezno zdravstveno zavarovanje.

1. člen

**(obrazec)**

Za prijavo in odjavo iz obveznega zdravstvenega zavarovanja za primer poškodbe pri delu in poklicne bolezni se uporablja obrazec PRIJAVA-ODJAVA zavarovanja za primer poškodbe pri delu in poklicne bolezni (Obr. M12) iz Priloge 1, ki je sestavni del tega pravilnika.

1. člen

**(listine)**

V postopkih uveljavljanja pravic iz obveznega zdravstvenega zavarovanja se uporabljajo listine, ki so določene v naslednjih Prilogah, ki so sestavni del tega pravilnika:

1. IZJAVA O IZBIRI OSEBNEGA ZDRAVNIKA (Obr. IOZ) – v Prilogi 2;
2. IZJAVA O IZBIRI OSEBNEGA ZDRAVNIKA (Obr. IOZ/IT) (v italijanskem jeziku) – v Prilogi 3;
3. IZJAVA O IZBIRI OSEBNEGA ZDRAVNIKA (Obr. IOZ/MA) (v madžarskem jeziku) – v Prilogi 4;
4. PREDLOG IMENOVANEMU ZDRAVNIKU (Obr. IZ) – v Prilogi 5;
5. PREDLOG IMENOVANEMU ZDRAVNIKU (Obr. IZ/IT) (v italijanskem jeziku) – v Prilogi 6;
6. PREDLOG IMENOVANEMU ZDRAVNIKU (Obr. IZ/MA) (v madžarskem jeziku) – v Prilogi 7;
7. POTRDILO O UPRAVIČENI ZADRŽANOSTI OD DELA (Obr. BOL) – v Prilogi 8;
8. POTRDILO O UPRAVIČENI ZADRŽANOSTI OD DELA (Obr. BOL/IT) (v italijanskem jeziku) – v Prilogi 9;
9. POTRDILO O UPRAVIČENI ZADRŽANOSTI OD DELA (Obr. BOL/MA) (v madžarskem jeziku) – v Prilogi 10;
10. POTRDILO O UPRAVIČENOSTI DO POTNIH STROŠKOV – SPREMSTVA (Obr. PS) – v Prilogi 11;
11. POTRDILO O UPRAVIČENOSTI DO POTNIH STROŠKOV – SPREMSTVA (Obr. PS/IT) (v italijanskem jeziku) – v Prilogi 12;
12. POTRDILO O UPRAVIČENOSTI DO POTNIH STROŠKOV – SPREMSTVA (Obr. PS/MA) (v madžarskem jeziku) – v Prilogi 13;
13. RECEPT (Obr. Rp) – v Prilogi 14;
14. RECEPT (Obr. Rp/IT) (v italijanskem jeziku) – v Prilogi 15;
15. RECEPT (Obr. Rp/MA) (v madžarskem jeziku) – v Prilogi 16;
16. RECEPT ZA OSEBNO RABO (Obr. Rp OR) – v Prilogi 17;
17. RECEPT ZA OSEBNO RABO (Obr. Rp OR/IT) (v italijanskem jeziku) – v Prilogi 18;
18. RECEPT ZA OSEBNO RABO (Obr. Rp OR/MA) (v madžarskem jeziku) – v Prilogi 19;
19. NAPOTNICA (Obr. NAP) – v Prilogi 20;
20. NAPOTNICA (Obr. NAP/IT) (v italijanskem jeziku) – v Prilogi 21;
21. NAPOTNICA (Obr. NAP/MA) (v madžarskem jeziku) – v Prilogi 22;
22. NALOG ZA PREVOZ (Obr. NLG) – v Prilogi 23;
23. NALOG ZA PREVOZ (Obr. NLG/IT) (v italijanskem jeziku) – v Prilogi 24;
24. NALOG ZA PREVOZ (Obr. NLG/MA) (v madžarskem jeziku) – v Prilogi 25;
25. DELOVNI NALOG (Obr. DN) – v Prilogi 26;
26. DELOVNI NALOG (Obr. DN/IT) (v italijanskem jeziku) – v Prilogi 27;
27. DELOVNI NALOG (Obr. DN/MA) (v madžarskem jeziku) – v Prilogi 28;
28. DELOVNI NALOG ZA FIZIOTERAPIJO (Obr. DN FT) – v Prilogi 29;
29. DELOVNI NALOG ZA FIZIOTERAPIJO (Obr. DN FT/IT) (v italijanskem jeziku) – v Prilogi 30;
30. DELOVNI NALOG ZA FIZIOTERAPIJO (Obr. DN FT/MA) (v madžarskem jeziku) – v Prilogi 31;
31. DELOVNI NALOG ZA ZOBNOPROTETIČNE STORITVE (Obr. DNZ) – v Prilogi 32;
32. DELOVNI NALOG ZA ZOBNOPROTETIČNE STORITVE (Obr. DNZ/IT) (v italijanskem jeziku) – v Prilogi 33;
33. DELOVNI NALOG ZA ZOBNOPROTETIČNE STORITVE (Obr. DNZ/MA) (v madžarskem jeziku) – v Prilogi 34;
34. PREDLOG ZOBNOPROTETIČNE REHABILITACIJE (Obr. ZB) – v Prilogi 35;
35. PREDLOG ZOBNOPROTETIČNE REHABILITACIJE (Obr. ZB/IT) (v italijanskem jeziku) – v Prilogi 36;
36. PREDLOG ZOBNOPROTETIČNE REHABILITACIJE (Obr. ZB/MA) (v madžarskem jeziku) – v Prilogi 37;
37. ORTODONTSKO ZDRAVLJENJE (Obr. ORT) – v Prilogi 38;
38. ORTODONTSKO ZDRAVLJENJE (Obr. ORT/IT) (v italijanskem jeziku) – v Prilogi 39;
39. ORTODONTSKO ZDRAVLJENJE (Obr. ORT/MA) (v madžarskem jeziku) – v Prilogi 40;
40. NAROČILNICA ZA MEDICINSKI PRIPOMOČEK (Obr. NAR-1) – v Prilogi 41;
41. NAROČILNICA ZA MEDICINSKI PRIPOMOČEK (Obr. NAR-1/IT) (v italijanskem jeziku) – v Prilogi 42;
42. NAROČILNICA ZA MEDICINSKI PRIPOMOČEK (Obr. NAR-1/MA) (v madžarskem jeziku) – v Prilogi 43;
43. NAROČILNICA ZA MEDICINSKI PRIPOMOČEK ZA IZBOLJŠANJE VIDA (Obr. NAR-2) – v Prilogi 44;
44. NAROČILNICA ZA MEDICINSKI PRIPOMOČEK ZA IZBOLJŠANJE VIDA (Obr. NAR-2/IT) (v italijanskem jeziku) – v Prilogi 45;
45. NAROČILNICA ZA MEDICINSKI PRIPOMOČEK ZA IZBOLJŠANJE VIDA (Obr. NAR-2/MA) (v madžarskem jeziku) – v Prilogi 46;
46. MESEČNA ZBIRNA NAROČILNICA (Obr. NAR-3) – v Prilogi 47;
47. REVERZ ZA MEDICINSKI PRIPOMOČEK (Obr. REV) – v Prilogi 48;
48. REVERZ ZA MEDICINSKI PRIPOMOČEK (Obr. REV/IT) (v italijanskem jeziku) – v Prilogi 49;
49. REVERZ ZA MEDICINSKI PRIPOMOČEK (Obr. REV/MA) (v madžarskem jeziku) – v Prilogi 50.
50. člen

**(javne listine)**

Obrazec in listine so javne listine.

1. člen

**(izdaja listin)**

1. Listina v slovensko-italijanski oziroma slovensko-madžarski jezikovni različici se izda na območjih občin, v katerih živita italijanska ali madžarska narodna skupnost, če to ob izdaji listine zahteva zavarovana oseba.
2. Listine, razen listin iz tretjega in četrtega odstavka tega člena, izdajajo izvajalci.
3. Listine iz Priloge 17, Priloge 18 in Priloge 19 tega pravilnika lahko izdajajo zdravniki, ki jim zavod dodeli recepte za osebno rabo v skladu s pravili, ki urejajo obvezno zdravstveno zavarovanje.
4. Listine iz Priloge 48, Priloge 49 in Priloge 50 tega pravilnika izdajajo dobavitelji.
5. Listina v elektronski obliki je izdana preko informacijskega sistema zavoda ali eZdravja.
6. člen

**(oblika in navodila za izpolnjevanje obrazca in listin)**

1. Listine, razen listin iz drugega in tretjega odstavka tega člena, so prednatisnjene ali v elektronski obliki.
2. Obrazec iz Priloge 1 in listine iz Priloge 47, Priloge 48, Priloge 49 in Priloge 50 tega pravilnika so v obliki računalniškega izpisa, ki vsebuje oznako obrazca oziroma listine in vsebino, določeno s tem pravilnikom.
3. Listine iz Priloge 17, Priloge 18 in Priloge 19 tega pravilnika so prednatisnjene listine.
4. Prednatisnjena listina vsebuje podatek o zavodu kot izdajatelju in založniku listine, oznako listine in opombo »Ponatis prepovedan«.
5. Obrazec in listine se izpolnijo v skladu z navodili za njihovo izpolnjevanje, ki jih izda generalni direktor zavoda in se objavijo na spletni strani zavoda.

**PREHODNA IN KONČNI DOLOČBI**

1. člen

**(začetek uporabe)**

1. Listine v slovensko-italijanski jezikovni različici in slovensko-madžarski jezikovni različici ter listini iz Priloge 5 in Priloge 8 tega pravilnika se začnejo uporabljati 1.  januarja 2024.
2. Do 1. januarja 2024 se uporabljata listini Predlog imenovanemu zdravniku (Obr. IZ) in Potrdilo o upravičeni zadržanosti od dela (Obr. BOL) iz Prilog, ki sta sestavni del Pravilnika o obrazcih in listinah za uresničevanje obveznega zdravstvenega zavarovanja (Uradni list RS, št. 104/13, 8/15, 1/16, 57/18, 30/19 in 148/21), ki se lahko v prednatisnjeni obliki uporabljata do 31. julija 2024.
3. člen

**(prenehanje veljavnosti)**

Z dnem uveljavitve tega pravilnika preneha veljati Pravilnik o obrazcih in listinah za uresničevanje obveznega zdravstvenega zavarovanja (Uradni list RS, št. 104/13, 8/15, 1/16, 57/18, 30/19 in 148/21).

1. člen

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

Št. 0072-32/2022/15

Ljubljana, dne 31. avgusta 2023

EVA 2023-2711-0029

Irena Ilešič Čujovič

predsednica Upravnega odbora

Zavoda za zdravstveno zavarovanje Slovenije

**II. OBRAZLOŽITEV**

Z novim Pravilnikoma o obrazcu in listinah za uresničevanje obveznega zdravstvenega zavarovanja (v nadaljnjem besedilu: nov pravilnik) bo nadomeščen veljavni Pravilnik o obrazcih in listinah za uresničevanje obveznega zdravstvenega zavarovanja[[1]](#footnote-1) (v nadaljnjem besedilu: dosedanji pravilnik).

Pravna podlaga za sprejem pravilnika je peti odstavek 78. člena Zakona o zdravstvenem varstvu in zdravstvenem zavarovanju[[2]](#footnote-2) (v nadaljnjem besedilu: ZZVZZ), ki določa, da zavod določi način prijave v zavarovanje in listine, potrebne pri uresničevanju zdravstvenega zavarovanja, tj. obveznega zdravstvenega zavarovanja (v nadaljnjem besedilu: OZZ). Za sprejem pravilnika je pristojen upravni odbor Zavoda za zdravstveno zavarovanje Slovenije (v nadaljnjem besedilu: zavod) na podlagi 5. točke prvega odstavka 70. člena v zvezi z drugim odstavkom 71. člena Statuta Zavoda za zdravstveno zavarovanje Slovenije[[3]](#footnote-3). Na teh podlagah upravni odbor zavoda sprejme splošni akt, s katerim določa in ureja obliko in vsebino listin in drugih obrazcev za uresničevanje OZZ.

Temeljni cilji novega pravilnika so:

* uresničevanje dvojezičnosti na območjih občin, v katerih živi italijanska oziroma madžarska narodna skupnost, zaradi česar so listine zavoda oblikovane tudi v slovensko-italijanski jezikovni različici in slovensko-madžarski jezikovni različici;
* uskladitev z zakonodajo, ki je sprejeta od zadnje novele dosedanjega pravilnika, zaradi česar se spreminjata listini Potrdilo o upravičeni zadržanosti od dela (Obr. BOL) in Predlog imenovanemu zdravniku (Obr. IZ);
* večja jasnost pravne ureditve.

**Ocena finančnih posledic**

Pravilnik nima finančnih posledic za sredstva OZZ.

1. **(vsebina)**

Predmet urejanja novega pravilnika je enak predmetu urejanja dosedanjega pravilnika. Nov pravilnik določa vsebino in obliko obrazca, ki je potreben za prijavo v OZZ za primer poškodbe pri delu in poklicne bolezni in odjavo iz tega zavarovanja (v nadaljnjem besedilu: obrazec) ter listin, ki se uporabljajo v postopkih uveljavljanja pravic iz OZZ (v nadaljnjem besedilu: listine). Obrazec in listine, ki so urejene s tem pravilnikom, niso edine, ki se uporabljajo za uresničevanje OZZ, saj druge listine in obrazce, potrebne za uresničevanje OZZ, urejajo tudi drugi akti zavoda (npr. listino kartica zdravstvenega zavarovanja) ali predpisi (npr. enotni obrazci za skupno prijavo podatkov za vsa obvezna socialna zavarovanja). Na nekatere od njih je odkazoval dosedanji pravilnik, v novem pravilniku pa se nanje več ne odkazuje, saj ima takšno odkazovanje le pojasnjevalno naravo, ki pa se ustrezneje doseže z obrazložitvijo akta. Ker se v novem pravilniku več ne navajajo obrazci in listine, ki jih urejajo drugi splošni akti zavoda ali predpisi, novega pravilnika tudi ne bo več treba spreminjati zaradi uskladitve z drugimi, spremenjenimi ali novimi akti.

1. **(prenos izvedbene direktive)**

Nespremenjena je ureditev prenosa Izvedbene direktive 2012/52/EU v slovenski pravni red. Glede na tretji odstavek 1. člena dosedanjega pravilnika je zgolj zaradi nomotehničnih smernic uporabljan t. i. drseči sklic na ZZVZZ, to je brez navajanja 77.b člena ZZVZZ, ki ureja naloge zavoda kot nacionalne kontaktne točke za čezmejno zdravstveno varstvo. Posledično v besedilu pravilnika ne bo treba usklajevati citiranja Uradnih listov RS objav ZZVZZ, če se bo ta naknadno spreminjal ali dopolnjeval, jasnost pravne ureditve pa zaradi tega ni manjša, saj je z ZZVZZ določena le ta nacionalna kontaktna točka in zavod kot njen nosilec.

1. **(izrazi)**

Nespremenjena je ureditev, po kateri imajo izrazi, ki se uporabljajo v pravilniku, enak pomen, kot jih opredeljujejo Pravila obveznega zdravstvenega zavarovanja[[4]](#footnote-4) (v nadaljnjem besedilu: Pravila OZZ), s čimer se zagotavlja enotnost izrazoslovja v različnih aktih zavoda. Glede na četrti odstavek 1. člena dosedanjega pravilnika se zgolj zaradi jasnosti pravne ureditve ne navajajo več posamezni izrazi, katerih pomen je enak opredelitvi iz Pravil OZZ, saj se praktično celotno besedilo pravilnika nanaša na iste izraze, ki so že opredeljeni s Pravili OZZ. S Pravili OZZ so opredeljene tako same listine zavoda (npr. delovni nalog, napotnica, naročilnica, naročilnica EU, recept, recept EU) kot tudi drugi izrazi, ki se uporabljajo v novem pravilniku (npr. dobavitelj, izvajalec).

1. **(obrazec)**

Enako kot dosedanji, nov pravilnik določa obrazec PRIJAVA-ODJAVA zavarovanja za primer poškodbe pri delu in poklicne bolezni (Obr. M12) iz Priloge 1 tega pravilnika, ki se z novim pravilnikom ne spreminja. Gre za enega od obrazcev, ki so potrebni zaradi prijave v OZZ, spremembe podatkov o OZZ in odjave iz OZZ. Drugi od teh obrazcev so določeni s predpisom ministra, pristojnega za delo, družino, socialne zadeve in enake možnosti, in sicer se za prijavo in spremembo podatkov o OZZ in za odjavo iz OZZ uporabljajo obrazci prijav podatkov za obvezna socialna zavarovanja, ki so trenutno urejeni s Pravilnikom o obrazcih prijav podatkov o pokojninskem in invalidskem ter zdravstvenem zavarovanju, zavarovanju za dolgotrajno oskrbo, zavarovanju za starševsko varstvo in zavarovanju za primer brezposelnosti[[5]](#footnote-5). Poleg tega se za prijavo nezgode in poškodbe pri delu, od katere so odvisne tudi pravice iz OZZ, uporablja obrazec prijave nezgode in poškodbe pri delu, ki je urejen s predpisom ministra, pristojnega za delo, družino, socialne zadeve in enake možnosti ter ministra, pristojnega za zdravje, trenutno s Pravilnikom o prijavi nezgode in poškodbe pri delu[[6]](#footnote-6).

1. **(listine)**

Enako kot dosedanji, nov pravilnik določa listine zavoda, ki se uporabljajo v postopkih uveljavljanja pravic iz OZZ. Poleg listin, ki so kot Priloga novega pravilnika njegov sestavni del, se za uresničevanje OZZ uporabljajo tudi druge listine, urejene z drugimi splošnimi akti zavoda, med drugim kartica zdravstvenega zavarovanja, ki jo zavod ureja s posebnim splošnim aktom, trenutno s Pravilnikom o kartici zdravstvenega zavarovanja, profesionalni kartici in pooblastilih za branje in zapisovanje podatkov v zalednem sistemu[[7]](#footnote-7). Pri tem tudi 157. člen Pravil OZZ določa, da zavarovane osebe uveljavljajo pravice iz OZZ s kartico zdravstvenega zavarovanja in drugimi listinami, ki jih predpiše zavod.

Vrste listin, ki so določene z novim pravilnikom, so enake kot v dosedanjem pravilniku, oblikovane pa so tudi v slovensko-italijanski jezikovni različici in slovensko-madžarski jezikovni različici. Dvojezične listine so oblikovane na pobudo varuha človekovih pravic ob upoštevanju 11. člena Ustave[[8]](#footnote-8) in predpisov, ki urejajo uporabo in varstvo jezikov narodnih manjšin[[9]](#footnote-9). Od 1. januarja 2024 dalje, ko se začnejo uporabljati (prvi odstavek 9. člena pravilnika), jih bodo izdajali izvajalci in dobavitelji na dvojezičnem območju, če bo zavarovana oseba to zahtevala ob njihovi izdaji (prvi odstavek 7. člena pravilnika). Izjema glede dvojezičnosti listin velja za Mesečno zbirno naročilnico (Obr. NAR-3) iz Priloge 47 novega pravilnika, saj te listine izvajalec (npr. socialnovarstveni zavod, ki izvaja institucionalno varstvo) ne izda neposredno zavarovani osebi, temveč jo posreduje neposredno dobavitelju.

Poleg tega se z novim pravilnikom spreminjata dve listini, in sicer Predlog imenovanemu zdravniku (Obr. IZ) iz Priloge 5 in Potrdilo o upravičeni zadržanosti od dela (Obr. BOL) iz Priloge 8 novega pravilnika. Tako spremenjeni listini se začneta uporabljati 1. januarja 2024 (prvi odstavek 9. člen pravilnika), do takrat pa se uporabljata istovrstni in istoimenski listini, ki sta Prilogi dosedanjega pravilnika ( drugi odstavek 9. člena pravilnika). Listini se spreminjata zaradi uskladitve z zakonodajo, in sicer:

* z Zakonom o spremembah in dopolnitvah Zakona o zdravstvenem varstvu in zdravstvenem zavarovanju[[10]](#footnote-10) (ZZVZZ-O): s to novelo zakona je spremenjena ureditev pravice do sobivanja v zdravstvenem zavodu ali zdravilišču, ki vpliva tudi na ureditev pravice do usposabljanja staršev za poznejšo rehabilitacijo na domu. Zaradi te spremembe imenovani zdravnik oziroma zdravstvena komisija ne odločata več o začasni zadržanosti od dela zaradi usposabljanja za kasnejšo rehabilitacijo na domu. Zato je treba iz obeh listin črtati točke »10 – usposabljanje za rehabilitacijo otroka«, ki je kot razlog zadržanosti trenutno navedena na Potrdilu o upravičeni zadržanosti od dela (v rubriki 11) in Predlogu imenovanemu zdravniku (v rubriki 8);
* z Zakonom o dopolnitvi Zakona o zdravstvenem varstvu in zdravstvenem zavarovanju[[11]](#footnote-11) (ZZVZZ-R) in Zakonom o spremembah Zakona o delovnih razmerjih[[12]](#footnote-12) (ZDR-1C): s tema novelama zakonov je skrajšano obdobje, v katerem se nadomestilo zaradi bolezni ali poškodbe, ki ni povezana z delom, izplačuje v breme delodajalca oziroma samostojnega zavezanca (npr. samostojni podjetniki, kmetje, družbeniki), in sicer iz 30 na 20 delovnih dni in iz 120 na 80 delovnih dni v koledarskem letu. Po tem obdobju preide plačilo tega nadomestila v breme sredstev OZZ. Zaradi teh sprememb je treba uskladiti besedilo na hrbtni strani obeh navedenih listin.

1. **(javne listine)**

Nespremenjena je ureditev, da so obrazec in listine po naravi javne listine.

1. **(izdaja listin)**

Ureditev izdaje listin je s prvim odstavkom tega člena dopolnjena z obveznostjo izdaje dvojezičnih listin, ki so oblikovane v slovensko-italijanski in slovensko-madžarski jezikovni različici (gl. 5. člen pravilnika). Dvojezične listine se izdajo na območju občin, v katerih živi italijanska narodna skupnost oziroma madžarska narodna skupnost, in sicer v primeru, če zavarovana oseba ob izdaji listine zahteva, da se ji izda dvojezična listina. Dvojezično listino lahko zavarovana oseba uporabi na celotnem območju države. Dvojezične listine se začnejo uporabljati 1. januarja 2024 (prvi odstavek 9. člen pravilnika).

Nespremenjena glede na 5. člen dosedanjega pravilnika je ureditev iz drugega, tretjega in četrtega odstavka 7. člena novega pravilnika, ki določa, kateri subjekti smejo oziroma morajo izdajati listine. Listine smejo izdajati le izvajalci in dobavitelji, kakor so oboji opredeljeni s Pravili OZZ[[13]](#footnote-13), torej jih ne smejo izdajati subjekti, ki z zavodom nimajo sklenjene pogodbe za izvajanje storitev iz OZZ. Izvajalci in dobavitelji (ki imajo z zavodom sklenjeno pogodbo za izvajanje storitev iz OZZ) smejo listine izdajati le v postopkih za uveljavljanje pravic iz OZZ, kakor so ti postopki urejeni s predpisi in z akti zavoda in kot to izhaja tudi iz 1. in 5. člena novega pravilnika. Ti izvajalci in dobavitelji teh listin ne smejo izdajati za storitve, ki jih izvajajo izven postopkov uveljavljanja pravic zavarovanih oseb iz OZZ (npr. ne smejo jih izdajati pri opravljanju samoplačniških zdravstvenih storitev za zavarovane osebe). V postopkih uveljavljanja pravic iz OZZ pa je uporaba listin s strani izvajalcev in dobaviteljev obvezna. Glede na svoje pristojnosti in odgovornosti v OZZ dobavitelji izdajajo le listino Reverz za medicinski pripomoček. Izjema od izdaje listin s strani izvajalcev oziroma dobaviteljev je listina Recept za osebno rabo, ki jo smejo predpisovati le zdravniki, ki jim je ta listina dodeljena v skladu s Pravili OZZ.

Dodan je nov peti odstavek, ki določa, da je listina v elektronski obliki izdana prek informacijskega sistema zavoda ali eZdravja. Vse elektronske listine niso izdane preko sistema eZdravje, saj posamezne rešitve za njihovo izdajo pripravlja tudi ZZZS (npr. eBOL, predvidena je tudi priprava e-Predloga imenovanemu zdravniku), zato je določeno, da se elektronske listine lahko izdajajo tako prek informacijskega sistema eZdravja kot tudi prek informacijskega sistema ZZZS.

1. **(oblika in navodila za izpolnjevanje obrazca in listin)**

Nespremenjena je ureditev oblike obrazca in listin, in sicer se uporabljajo v obliki računalniškega izpisa, prednatisnjene listine oziroma v elektronski obliki, kakor določajo prvi do četrti odstavek tega člena.

Nespremenjena je ureditev iz petega odstavka tega člena, da se obrazec in listine izpolnijo v skladu z navodili za izpolnjevanje. Glede na 4. člen dosedanjega pravilnika je zaradi jasnosti pravne ureditve (kdo izda ta navodila in kje se objavijo) in v skladu s prakso ureditev dopolnjena z izrecno določbo, da ta navodila izda generalni direktor zavoda in se objavijo na spletni strani zavoda. Z dosedanjim pravilnikom predvideno sodelovanje ministrstva za zdravje pri izdaji navodil za izpolnjevanje listine Potrdilo o upravičeni zadržanosti od dela (Obr. BOL) in listine Recept (Obr. Rp) se opušča, saj glede na naravo teh navodil sodelovanje ni potrebno in predstavlja nepotrebno administrativno oviro. Z navodili se namreč določa le način izpolnjevanja posameznih podatkov oziroma rubrik na obeh listinah, ne da bi se posegalo v samo vsebino listin oziroma v nabor podatkov na listinah. Vrste podatkov so določene s samo vsebino listin, ki so sestavni del pravilnika, pri čemer se zagotavljajo tudi zakonsko določeni podatki, ki jih za opravljanje svojih nalog potrebujejo tudi druge institucije v zdravstvenem sistemu (npr. NIJZ kot upravljavec zbirk podatkov na podlagi zakona, ki ureja zbirke podatkov s področja zdravstvenega varstva).

**PREHODNA IN KONČNI DOLOČBI**

1. **(začetek uporabe)**

Nov pravilnik bo začel veljati v petnajstih dneh po objavi v Uradnem listu RS, vendar se vse listine, ki so njegova Priloga, takrat še ne bodo začele tudi uporabljati. Začetek uporabe je za določene listine zamaknjen na 1. januar 2024 zaradi potrebnih priprav na začetek njihove uporabe pri izvajalcih in dobaviteljih. Zamik začetka uporabe velja za naslednje listine:

* listine v slovensko-italijanski in slovensko-madžarski jezikovni različici;
* Predlog imenovanemu zdravniku (Obr. IZ) iz Priloge 5 in Potrdilo o upravičeni zadržanosti od dela (Obr. BOL) iz Priloge 8 novega pravilnika. Od uveljavitve novega pravilnika do 1. januarja 2024 se, kot obvezni uporabljata dosedanji istovrstni in istoimenski listini, ki sta Prilogi dosedanjega pravilnika. Od 1. januarja 2024 pa se ti dve listini iz dosedanjega pravilnika v prednatisnjeni obliki lahko uporabljata najdlje do 31. julija 2024, s čimer se zasleduje racionalnost porabe morebitnih zalog prednatisnjenih dosedanjih listin.

1. **(prenehanje veljavnosti)**

Z dnem uveljavitve novega pravilnika preneha veljati dosedanji pravilnik in s tem prenehajo veljati tudi vse njegove Priloge, pri čemer pa se dve listini iz Prilog dosedanjega pravilnika, to sta Predlog imenovanemu zdravniku (Obr. IZ) in Potrdilo o upravičeni zadržanosti od dela (Obr. BOL) uporabljata še naprej v skladu z 9. členom novega pravilnika.

1. **(začetek veljavnosti)**

Ta pravilnik je splošni akt zavoda za izvrševanje javnih pooblastil in se zato objavi v Uradnem listu RS. Za njegovo uveljavitev je določen običajni petnajstdnevni rok od objave. Z njegovo uveljavitvijo se začnejo uporabljati tudi vse njegove Priloge, z izjemo Prilog iz 9. člena pravilnika, ki se začnejo uporabljati 1. januarja 2024.

1. Uradni list RS, št. 104/13, 8/15, 1/16, 57/18, 30/19 in 148/21 [↑](#footnote-ref-1)
2. Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmlS-1 in 78/23 [↑](#footnote-ref-2)
3. Uradni list RS, št. 87/01 in 1/02 – popr. [↑](#footnote-ref-3)
4. Uradni list RS, št. 30/03 – prečiščeno besedilo, 35/03 – popr., 78/03, 84/04, 44/05, 86/06, 90/06 – popr., 64/07, 33/08, 7/09, 88/09, 30/11, 49/12, 106/12, 99/13 – ZSVarPre-C, 25/14, 85/14, 10/17 – ZČmIS, 64/18, 4/20, 42/21 – odl. US, 61/21, 159/21 – ZZVZZ-P, 183/21, 196/21 – ZDOsk, 142/22 – odl. US in [163/22](http://www.uradni-list.si/1/objava.jsp?sop=2022-01-4212" \o "Spremembe in dopolnitve Pravil obveznega zdravstvenega zavarovanja" \t "_blank)) [↑](#footnote-ref-4)
5. Uradni list RS, št. 56/22 [↑](#footnote-ref-5)
6. Uradni list RS, št. 78/22 in 90/22 – popr. [↑](#footnote-ref-6)
7. Uradni list RS, št. 12/17, 57/18, 43/19, 79/19, 179/20 in 87/22 [↑](#footnote-ref-7)
8. Ustava v 11. členu določa: »Uradni jezik v Sloveniji je slovenščina. Na območjih občin, v katerih živita italijanska ali madžarska narodna skupnost, je uradni jezik tudi italijanščina ali madžarščina.«. [↑](#footnote-ref-8)
9. zakon, ki ureja državno upravo, zakon, ki ureja splošni upravni postopek in zakon, ki ureja javno rabo slovenščine [↑](#footnote-ref-9)
10. Uradni list RS, št. 51/21 [↑](#footnote-ref-10)
11. Uradni list RS, št. 15/22 [↑](#footnote-ref-11)
12. Uradni list RS, št. 15/22 [↑](#footnote-ref-12)
13. V skladu z opredelitvami izrazov iz 2. člena Pravil OZZ je »izvajalec« javni zdravstveni zavod ali druga pravna ali fizična oseba v Republiki Sloveniji, ki ima z zavodom sklenjeno pogodbo za izvajanje določenih zdravstvenih storitev, »dobavitelj« pa je lekarna ali druga pravna ali fizična oseba v Republiki Sloveniji, ki opravlja promet z medicinskimi pripomočki na drobno v specializirani prodajalni in ki ima z zavodom sklenjeno pogodbo o izdaji, o izposoji ali o izdaji in izposoji medicinskih pripomočkov. [↑](#footnote-ref-13)